
A különböző fogyatékossági típusokkal szembeni attitűdök vizsgálata a felsőoktatásban résztvevő, 18–24 éves hallgatók körében

Pályamunkám a 18–24 éves korú hallgatók különböző fogyatékossági típusokkal szembeni megítélését járja körül. A fogyatékos személyek megítélésének megismerése rávilágít a 21. század többségi társadalmának viszonyulásaira, melyben tükröződik a média és a tömegkommunikációs eszközök befolyásoló hatása. Az attitűd három komponensének (ismereti komponens, viselkedéses komponens, elfogadási komponens) egyidejűen mért eredményei két csoport vonatkozásában kerültek kiértékelésre: pedagógiai tanulmányokat folytató tanulók, egyéb szakterületen tanuló hallgatók.
Központi kérdéseim a következő területekre irányultak: Miként viszonyul egymáshoz a pedagógiai szakképzést végzők és az egyéb szakképzési területeken hallgatók részattitűdértékei? Milyen összefüggések figyelhetők meg az egyes részindexek vonatkozásában? Milyen médiahatások érik a felnövekvő értelmiséget, miként formálja ez a viszonyulásaikat? Milyen kapcsolat tapasztalható az összattitűdérték és a médiahasználat között? Miként hatnak a megítélésre a különböző fogyatékossági típusok?
A járványügyi helyzet figyelembevételével a kutatást online-kérdőív (Google űrlap) segítségével végeztem. A kutatás során olyan többségi 18–24 éves felsőoktatásban résztvevő fiatalokat vizsgáltam, akik magyarországi egyetemen vagy főiskolán végzik aktív félévüket valamilyen alapszakképzés keretein belül.
A kutatási kérdések válaszai az alábbiak: Mind a három részindex esetében a pedagógiai tanulmányokat folytatók értek el magasabb pontértéket, így az összesített attitűd pontszámok is ezt az eredményt mutatják. A pedagógiai szakokon tanulók átlagos pontszáma 32,72 pont. Az egyéb tanulmányokat folytató hallgatók körében elért átlagos pont 26,2. A pedagógiai szakképzésen résztvevők körében gyenge kapcsolatot fedeztem fel a találkozási index és a viselkedéses index között (r=0,26); kissé magasabb értéket mutatva szintén gyenge kapcsolat áll fenn az elfogadási index értékeivel (r=0,28). Az egyéb szakte-rületen tanulmányokat folytatók vonatkozásában a találkozási index kapcsolata a viselkedéses és elfogadási részindexszel elhanyagolható, viszont a kognitív index kapcsolatot mutat az elfogadási indexszel (r=0,22). Ezek az adatok azt mutatják, hogy a fogyatékossággal élő személyekkel való találkozás, velük kapcsolatos ismeretek pozitívan befolyásolhatják a velük kapcsolatos viselkedés minőségét és az elfogadásuk mértékét. Kulcsszavak: megítélés, fogyatékosság, média, fiatal értelmiségiek



